Abatloli Abasesebatjha BeSewula Afrika

**ISewula Afrika** inomphakathi wabantu abatjha abanetalente lokutlola abazakhela ibizo emkhakheni wezokutlola. Abatlolaba abasesebatjha abakhiqizi iincwadi kwaphela kodwana baba sikhuthazo nakwabanye bona bakuthande ukutlola. Badlale indima ekulu ekucocweni kweendatjana kusukela basesebancani. 

## U-Michelle Nkamankeng
U-Michelle Nkamankeng owaziwa ngencwadakhe yokuthoma ayitlolileko i-*"Waiting for the Waves"*  wathoma ukutlola aneminyaka elikhomba. Wabelethwa ngo-2008 ngunina u-Laurentine (Lolo) Nkamankeng oyimeneja yakhe, noyise uPaul Nkamankeng. Abentwana bakwabo ngu-Shawn, u-Sheena no-Marion. UMichelle ube hlangana nabantu abatjha abalitjhumi ephasini ababa batloli basesebancani. Kusukela mhlokho sekatlole umlandelande weencwadi ezine: 

# *Waiting for the Waves*
# *The little girl who believes on herself*
# *The little mouse*
# *The Golden Ring*

## U-Stacey Fru

U-Stacey Fru mtloli osele athumbe abonongorwana ngencwadi yakhe yokuthoma ethi, *"Smelly Cats"* aneminyaka ebunane kwaphela. Wabelethwa ngo-2007 amntwana wesibili ebantwaneni abane ekhabo. Waziwa njengomntwana onamatalende amanengi nezinto ezinengi azenzileko.

Ekulumenakhe ayethula ngesikhathi athumba unongorwana, uthi: "Lokhu kungikhuthaze bona ngifune ukwenzela abantu okwengeziweko begodu ngibasize, khulukhulu labo abakhule batlhaga, ngokuthi ngibe nelami iziko namkha i-*foundation* engingabasiza ngayo.*"*  U-Stacey usikhulumi, uyagida begodu ungumlweli wamalungelo wabantwana. Nanzi iincwadi zakhe:

# *Smelly Cats*
# *Bob and the Snake*
# *Tim's Answer*

## Hallelujah Khumalo
U-Hallelujah Khumalo ngomunye walabo abathoma ukutlola basesebancani. Wabelethwa ngo-2016 abelethwa nguSkhona no-Theodora Khumalo.  Waziwa ngencwadakhe edumileko ethi "*Where I Fit*" ekhuthaza abantwana bona bamukele bonyana abafani nabanye abantwana. Naye unamatalenta amanengana njengokudlala ipiyano, ukudansa umjido we-*ballet* nokhunye. Nanzi iincwadi azitlolileko:

# *Where I Fit*
# *How Halle and Liesl became friends*

## Reabetswe Kungwane
U-Reabetswe Kungwane besele athoma ukufeza ibhudango lakhe ngokuthoma ukutlola aneminyaka elikhomba. Waziwa ngencwadakhe enesihloko esithi *‘Stories you’ve never heard before’* emlandelande weendatjana ezilitjhumi ezikhuluma ngalokho okwenzeke epilwenakhe, ngasinye sinesifundo esiqakathekileko epilweni uReabetswe acabanga bona singahlohlozela abantwana abalingana naye. Incwadi le ineenthombe ezigwalwe nguye.

# *Stories you’ve never heard before*

## U-Metu Ngcali
U-Metu Ngcali oneminyaka elitjhumi nanye wazithola anetalente lokutlola ngemva kokungenela isifundobandulo sokutlola. Lokhu kwamenza wakhupha incwadakhe yokuthoma enesihloko esithi "*The Clever Twins"* ngoVelabahlinze 2019. Uthe nakayethulako incwadi le kwathengwa amakhophi ama-300 ngelangelo. Incwadi le wayitlola acabanga ngomkhulwakhe. U-Metu uthi: "Ngithabe khulu ngokutlola incwadi le. Bengingakuthandi ukutlola ekuthomeni, kodwana ngithe ukungenela isifundobandulo sokutlola esihlelwe yi-*Bala Books* ngathoma ukuthanda ukutlola.

# *The Clever Twins*

## Isiphetho
Lezi ziimbonelo ezimbalwa kwezinengi zabantu abatjha abanetalende lokutlola abahlala eSewula Afrika. Abantwanaba banikele ngokuthileko okungahlohlozela abanye bona bafune ukutlola nokucoca iindaba.

## Iinkhombo